खैरागढ़ क्षेत्र से दो बार विधायक रहे सिंह ने कहा कि वे 22 साल से कांग्रेस के लिए समर्पित सिपाही के रुप में कार्य करते रहे लेकिन पिछले कुछ वर्षों से पार्टी की रीति-नीति अलग हो गई है। उन्होंने कहा कि पार्टी में उन्हें हाशिए पर डाल दिया गया है तथा उनके साथ ऐसा व्यवहार किया जा रहा है जैसे पार्टी को उनकी जरूरत नहीं है। सिंह ने कहा कि काफी आत्ममंथन के बाद उनके लिए दो विकल्प बचे थे कि वह राजनीति से सन्यास ले लें या अपने स्तर पर राजनीति करें। उन्होंने कहा कि साथियों के सुझाव के बाद वह राजनीति में सक्रिय रहेंगे। देवव्रत सिंह ने कहा कि उन्होंने अभी कांग्रेस पार्टी से इस्तीफा दिया है तथा किसी भी अन्य पार्टी में जाने के बारे में विचार नहीं किया है।